Deelnemers aan ‘Amazing Race’ laat waai | News24
Deelnemers aan ‘Amazing Race’ laat waai
;Deelnemers moes as deel van die uitdagings bydraes lewer aan liefdadigheids-organisasies soos die DBV. Spanne het onder meer kat- en hondekos gekoop en dit aan die plaaslike dierebeskermings- vereniging gegee. Foto: VERSKAF
Nie die breinknopers, wind of reën kon die spangees van deelnemers aan vanjaar se Amazing Race Uitenhage demp nie.
Spanne het mekaar die stryd aangesê om so spoedig moontlik regte aanwysings te volg en opdragte uit te voer. Hulle het ook seker gemaak hul dra by tot die gemeenskap want as deel van die uitdagings moes spanne onder meer kat- en hondekos gaan koop en aan die plaaslike dierebeskermingsvereniging skenk.
Selfs die plaaslike mimiekkunstenaar by Penford-inkopiesentrum is ondersteun deur die publiek te oorreed om ‘n geldjie in sy hoed te gooi. Daarna moes die spanne self ‘n danspassie of twee uitvoer.
Asof dit nie vir genoeg lag gesorg het nie, was spanne ook opdrag gegee om motorvensters te was. Na die afloop van dié dag het die spanne gewys daar kan deur pret en plesier ‘n verskil gemaak word in ander se lewens.
Die geelspan, “Die Coureurs” genoem was die dag se wenners en die spanlede was Anton en Chenae Oosthuizen, Hayden Davis en Danielle de Jager. Die rooispan, “3 Jacks and a Jill” was tweede met spanlede Jaco de Villiers, Karmen Niemand, Erica Niemand en Maronize Groepe en in die derde plek was die persspan “Firefly Africa” met Jonker, Michele, Dylan en Megan Fourie.
Die resies is georganiseer deur NGK Uitenhage-Oos.
Hulle bedank graag die volgende instansies vir hulle deelname asook al die spanne wat deel was van hierdie dag:
ACVV Aandmymering, Bollie Bewaarskool, Bella’s Coffee Shop, Barklystraat Teater, Computerland, Chit Chat, De Luxe Slag-huis, Daniel Service Station, Uitenhage Gholfklub, Le Van Service Station, Levyvale Spar, Laerskool Albertyn, Popsi the Clown Party Venue (konsentrasiekamp), Uitenhage DBV, Vivien (mimiekkunstenaar) en Uitenhage Wimpy